Ir-raġuni vera ta' tbatijiet Ġob Eliħu ssokta jgħid: "Stenna, Ġob, ftit ieħor ħalli nurik raġunijiet oħra favur Alla. Naqla' mill-qiegħ tal-ħażna t'għerfi ħa nagħti raġun lill-Ħallieq tiegħi. Emminni ngħidlek: 'M'hemmx tagħwiġ fi kliemi; għaref kif imiss għandek quddiemek.' Ara, Alla hu ta' qawwa liema bħalha, iżda ma jistmellx lis-sinċiera. Ma jħallix lill-ħżiena jgħixu, u jagħmel ħaqq mal-maħqurin. Ma jwarrabx għajnejh minn fuq il-ġusti; fuq tron iqegħedhom mas-slaten; għal dejjem ikunu merfugħa. Iżda jekk jiġu marbuta bil-ktajjen, u miżmuma fil-ħbula tan-niket, Hu jurihom dak li għamlu, li dinbu għax refgħu rashom. Jiftħilhom widnejhom għat-twissija, u jordnalhom iduru mill-ħażen. Jekk jisimgħu u joqogħdu jgħaddu jiemhom fil-ġid, u sninhom fit-tgawdija. Jekk ma jobdux jgħaddu għal Art l-Imwiet, imutu bla ma jintebħu. Dawk ta' ras iebsa jsorru l-korla, u ma jitolbuhx għajnuna xħin jgħakkishom, imutu fil-fjur ta' żgħożithom, itemmu ħajjithom bħaż-żienja. Hu jifdi l-magħkus bit-tagħkis tiegħu, jiftaħlu għajnejh bin-niket tiegħu. Lilek ukoll mill-għawġ jaqilgħek f'post komdu jqiegħdek u bla xkiel, u jkollok mejda mimlija bl-aħjar ikel. Iżda int tiddefendix il-kawża tal-ħżiena u żomm imħarsa d-digrieti tiegħu. La tħallix l-għana jħassrek, tixxaħħamx b'xi rigal kbir. Se jiswa quddiemu fil-hemm ġidek, u s-setgħa kollha li ksibt minnu? Tixxennaqx għal dak il-lejl, meta jgħibu l-popli mnejn ikunu. Qis li ma ddurx lejn il-ħażen, għax għalhekk ġejt imġarrab mill-hemm. Tifħir lill-Għerf u s-Setgħa bla qjies ta' Alla Ara, Alla jgħaddi 'l kulħadd fil-qawwa tiegħu; u liema mgħallem iħabbatha miegħu? Min urieh kif għandu jimxi? Min jista' jgħidlu 'għamilt ħażin'? Qis li tfaħħar il-kobor t'għemilu, il-ħolqien li għannewh il-bnedmin. Iħares lejh kull bniedem, jarawh mill-bogħod il-bnedmin. Alla hu hekk kbir li anqas nifhmuh, u l-għadd ta' sninu ma nsibux tarfu. Hu jiġbed il-qtari tal-ilma, li jqattru x-xita mill-ġibjun tiegħu, sa ma jimtela s-sħab bihom u jsawbuhom fuq l-art f'ħalbiet. Bihom Hu jitma' l-popli, jagħtihom ikel bil-kotra. Min jista' jifhem kif jinfirex is-sħab u jkarwat ir-ragħad fit-tinda tiegħu? Hu jifrex madwaru d-dawl tiegħu, iwaqqaf fuq għejun il-baħar it-tron tiegħu. Fuq kefef idejh tleħħ il-berqa, u jwaddabha fejn irid jolqot. L-Għoli jitkellem bir-ragħad tiegħu, jiżfoga fuq il-ħażen il-qilla tiegħu!